b'\n_START_ARTICLE_\nLewisova teorija kislin in baz\n_START_SECTION_\nZapisovanje aduktov\n_START_PARAGRAPH_\nV mnogih virih je interakcija med Lewisovo bazo in Lewisovo kislino v kompleksu zapisana s pu\xc5\xa1\xc4\x8dico, ki ozna\xc4\x8duje, v katero smer je pre\xc5\xa1el elektronski par, na primer Me\xe2\x82\x83B\xe2\x86\x90NH\xe2\x82\x83. V nekaterih virih se adukt zapisuje z vmesnim dvopi\xc4\x8djem, ki ozna\xc4\x8duje donirani elektronski par, na primer Me\xe2\x82\x83B:NH\xe2\x82\x83. Namesto dvopi\xc4\x8dja se uporablja tudi pika, na primer Me\xe2\x82\x83B\xe2\x80\xa2NH\xe2\x82\x83, podobno kot se v kristalih zapisuje kristalna voda, na primer CuSO\xe2\x82\x84\xe2\x80\xa25H\xe2\x82\x82O. Na splo\xc5\xa1no se donorsko-akceptorska vez obravnava kot preprost kontinuum nekje med idealizirano kovalentno vezjo in ionsko vezjo.\n_START_SECTION_\nUporaba Lewisovih baz\n_START_PARAGRAPH_\nSkoraj vse donorje elektronskih parov, ki tvorijo spojine s prehodnimi elementi, je mogo\xc4\x8de obravnavati kot Lewisove baze ali kot ligande. Tako \xc5\xa1iroka uporabnost Lewisovih baz omogo\xc4\x8da spreminjanje aktivnosti in selektivnosti kovinskih katalizatorjev. Kiralne Lewisove baze prenesejo svojo kiralnost na katalizatorje, kar omogo\xc4\x8da asimetri\xc4\x8dno katalizo, ki je uporabna zlasti za sintezo zdravil._NEWLINE_Mnogo Lewisovih baz ima ve\xc4\x8d aktivnih mest, zato lahko tvorijo ve\xc4\x8d vezi z Lewisovimi kislinami. Tak\xc5\xa1ne Lewisove kisline se imenujejo kelatorji.\n_START_SECTION_\nPreoblikovanje Lewisove teorije\n_START_PARAGRAPH_\nLewis je leta 1916 predpostavil, da si atoma, ki sta povezana s kemijsko vezjo, delita elektronski par. Vez, v kateri vsak od njiju prispeva po en elektron, je imenoval kovalentna vez. Vez, za katero oba elektrona prispeva en sam atom, je imenoval dativna kovalentna vez ali koordinatna vez. Razlika med njima ni ostro za\xc4\x8drtana, saj na primer pri tvorjenju amonijevega iona iz amonijaka in H\xe2\x81\xba molekula amonijaka donira protonu svoj elektronski par. Lewis je kljub temu predlagal, da se donor elektronskega para klasificira kot baza, prejemnik elektronskega para pa kot kislina._NEWLINE_Po bolj sodobni definiciji je Lewisova kislina je atomska ali molekularna entiteta z lokalizirano prazno atomsko ali molekularno orbitalo z nizko energijo. Elektronski par lahko sprejme energijsko najni\xc5\xbeja molekularna orbitala (LUMO).\n_START_SECTION_\nPrimerjava z Br\xc3\xb8nsted\xe2\x80\x93Lowryjevo teorijo\n_START_PARAGRAPH_\nLewisove baze so pogosto tudi Br\xc3\xb8nsted\xe2\x80\x93Lowryjeve baze, ker lahko donirajo elektronski par H\xe2\x81\xba, ki je Lewisova kislina, ker lahko elektronski par sprejme. Konjugirana baza Br\xc3\xb8nsted\xe2\x80\x93Lowryjeve kisline je tudi Lewisova baza, ker po odcepitvi H\xe2\x81\xba iz kisline obdr\xc5\xbei elektrona, ki sta tvorila vez A-H. \xc4\x8cetudi je Lewisovo bazo zelo te\xc5\xbeko protonirati, \xc5\xa1e vedno reagira z Lewisovo kislino. Tak\xc5\xa1en primer je ogljikov monoksid, ki je zelo \xc5\xa1ibka Br\xc3\xb8nsted\xe2\x80\x93Lowryjeva baza, a kljub temu tvori mo\xc4\x8dna adukta z BF\xe2\x82\x83._NEWLINE_V drugi primerjavi Lewisove in Bronsted-Lowryjeve kislosti, ki sta jo naredila Brown in Kanner, 2,6-di-t-butilpiridin reagira s klorovodikovo kislino in tvori hidrokloridno sol, z BF\xe2\x82\x83 pa ne reagira. Ta primer ka\xc5\xbee, da imajo v interakcijah med masivnim 2,6-di-t-butilpiridinom in drobnim protonom poleg vplivov elektronske konfiguracije pomembno vlogo tudi steri\xc4\x8dni dejavniki._NEWLINE_Br\xc3\xb8nsted\xe2\x80\x93Lowryjeva kislina je donor protona in ne akceptor elektronskega para.'